###### J e g y z ő k ö n y v

**Készült:** a Karcag Városi Önkormányzat Képviselő-testületének **2018. március 08-án** megtartott üléséről(**2018/IV. ülés**)

**Az ülés helye:** Városháza 1. sz. tanácskozóterem (Karcag, Kossuth tér 1. sz.)

**Jelen vannak:** Dobos László polgármester, Gyurcsek János alpolgármester, Molnár Pál, Nagyné László Erzsébet, Dr. Kanász-Nagy László, Szepesi Tibor, Pánti Ildikó, Dr. Kovács László, Andrási András, Lengyel János, képviselők

Rózsa Sándor jegyző, Dr. Czap Enikő aljegyző, Szabóné Bóka Réka költségvetési csoportvezető, Sipos Mariann gazdálkodási csoportvezető, Nyester Ferenc önkormányzati tanácsadó, Nagyné Major Mária intézményi és civil kapcsolatok ügyintézője, Gulyás Ferencné óvodavezető, Andrási Zoltán „Erőforrás” Kft. ügyvezető, Andrási István Nagykun Víz- és Csatornamű Kft. ügyvezető, Donkó Gábor informatikus, Kompanekné Sánta Mária szervezési ügyintéző, Magyar Mónika jegyzőkönyvvezető

**Távol maradt:** Karcagi Nagy Zoltán képviselő

**Dobos László polgármester:** Köszöntötte a képviselő-testület tagjait, a meghívottakat.

A jelenléti ív alapján megállapította, hogy 10 fő megjelent, az ülés határozatképes, s azt megnyitotta.

Indítványozta, hogy a Képviselő-testület a kiküldött meghívóban foglaltaknak megfelelően tárgyalja meg a napirendet, azzal a változtatással, hogy az alábbi pótnapirend kerüljön felvételre:

|  |  |
| --- | --- |
| **2. pótnapirend:** | Javaslat óvodai feladatellátást végző köznevelési intézmény fenntartói jogának megtartásáraElőadó: Dobos László polgármester |

**Dobos László polgármester:** Aki a pótnapirendi pont felvételével egyetért, kézfeltartással jelezze.

**A képviselő-testület döntése:** 10 igen szavazat, nemleges szavazat, tartózkodás nem volt

**Dobos László polgármester:** Van-e további napirendi javaslat?

További napirendi javaslat nem hangzott el.

**Dobos László polgármester:** Ismertette a napirendet.

|  |  |
| --- | --- |
| **N a p i r e n d :**1. Javaslat Karcag Városi Önkormányzat 2018. évi költségvetéséről szóló 1/2018. (I.26.) rendelet módosítására
 |  **E l ő a d ó :** Dobos László polgármester |
| 1. Javaslat óvodai feladatellátást végző köznevelési intézmény fenntartói jogának megtartására
 | Dobos László polgármester |
|  |  |

Szavazásra tette fel a napirendet. Aki azzal egyetért, jelezze.

**A képviselő-testület döntése:** 10 igen szavazat, nemleges szavazat, tartózkodás nem volt

**49/2018. (III.08.) „kt.” sz. h a t á r o z a t**

**a Karcag Városi Önkormányzat Képviselő-testülete 2018. március 08-i ülése napirendjének elfogadásáról**

A Karcag Városi Önkormányzat Képviselő-testülete az ismertetett napirendet

**e l f o g a d j a .**

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal, Aljegyzői Iroda, helyben

**Dobos László polgármester:**Ismertette, hogy napirend előtti kérdések feltevésére van lehetőség. A kérdések megválaszolására a napirendek megtárgyalását követően kerül sor.

Kérdés, hozzászólás van-e?

**Szepesi Tibor képviselő:** A médiában egyre többször lehet hallani azt a hírt, miszerint az MSZP-Párbeszéd miniszterelnök jelöltje, Karácsony Gergely használaton kívüli laktanyába, illetve bérlakásokba telepítené a migránsokat.

Kérte polgármester urat, hogy nyugtassa meg a város lakosságát, hogy az Önkormányzatnak nincs ilyen irányú elképzelése.

**Dobos László polgármester:** Megnyugtatásként elmondta, hogy nincs ilyen fajta szándéka a Karcag Városi Önkormányzatnak és a Képviselő-testületnek sem, egyébként sincs üresen álló bérlakásuk, legfeljebb a Laktanya épülete kerülhetett volna szóba.

**Andrási András képviselő:** Örömét fejezte ki polgármester úr szavaival kapcsolatban. Abban kérte még polgármester úr megnyugtatását, hogy sem az oltalmazottak, sem a kötvényes lehetőséggel Magyarországra betelepült idegenek nem telepednek le a városba, és az Önkormányzat mindent elkövetve, akár a Kormány nyomásának is ellenáll az ilyen fajta eshetőségnek. Nem úgy, ahogy Budapesten tette Tarlós István, aki komoly segítséget nyújtott az oltalmazottaknak és a migránsoknak szociális támogatással, lakástámogatással, illetve a CSOK elérésének lehetőségével is.

**Dobos László polgármester:** Nem egyszer került már szóba a téma, teljesen mindegy, hogy milyen pártállású képviselők között, nyilvánvaló, hogy meg kell különböztetni, legálisan, és illegálisan bevándorló migránsokat. Vannak, akik valódi okok miatt, mint terrorizmus, háború, hagyják el az országukat, és vannak a gazdasági menekültek, akiket ahogy az ország sem, úgy a város sem akarja itt tudni. Egyébként elmondta, hogy sok jelentkezés nem volt, tehát várhatóan nem fogja a várost elérni ez a probléma, ahogy reméli, hogy az országot sem.

Van-e további kérdés, észrevétel a napirendi pontok megtárgyalása előtt?

További kérdés, észrevétel nem hangzott el.

Rátértek a napirendek tárgyalására.

|  |  |
| --- | --- |
| **1. napirendi pont:** | Javaslat Karcag Városi Önkormányzat 2018. évi költségvetéséről szóló 1/2018. (I.26.) rendelet módosítására |

**Dobos László polgármester:** Ahogy ismeretes, a Képviselő-testület január 25-i ülésén fogadták el a költségvetésről szóló rendeletet, melyben a közszférában kialakult bérfeszültségek ellentételezésére 130 millió forint összeget különítettek el bérfejlesztésre, átlagosan 11 % béremelés fedezetére, az Önkormányzat és a Karcagi Többcélú Kistérségi Társulás fenntartása alá tartozó intézményekben, valamint az önkormányzati tulajdonú gazdasági társaságoknál, a pedagógus munkakörben dolgozók kivételével minden más munkakörben foglalkoztatott dolgozó részére, ahol még nem történt a pedagógus életpálya modellhez hasonló nagyságrendű ágazati bérrendezés. Az intézmények vezetői megtették javaslatukat a bérfejlesztésre. A bérfejlesztésre biztosított kereten belül az intézmények vezetői saját hatáskörben differenciálhattak a dolgozók között. A most beterjesztésre kerülő rendelet-tervezet a fentiek szerint kidolgozott, 2018. január 01-ig visszamenő hatályú bérfejlesztés fedezetét biztosítja az intézmények részére, összesen 128.247.366.-Ft. összegben. A rendelet-tervezet elfogadása után a visszamenőleges emelést a márciusi illetmény utalásával kapják majd meg a dolgozók 2018. április 4-én. A béremelés az illetmény visszavonhatatlan részeként épül be a dolgozók bérébe, melyet ezt követően már minden hónapban folyamatosan megkapnak a dolgozók. Összesen 408 fő munkavállalót érint a bérfejlesztés.

Sajnálatát fejezte ki, hogy annak idején a többség megszavazta a jobbikos képviselők kivételével a költségvetés rendelet-tervezetét, hiszen abban ez a tétel már szerepelt. A jobbikos képviselőtársak mindig is azt hangoztatták, hogy élhetőbb Karcagot szeretnének, ez a gondoskodás maga is élhetőbbé teszi, az, hogy odafigyelnek azokra dolgozókra, akiknek a bére alacsonyabb, hogy korrigálhassák. Úgy gondolja, hogy amennyiben az Önkormányzatnak van lehetősége a dolgozók bérének a fejlesztésére, akkor tegye meg ezt a lépést.

Vitára bocsátotta a napirendet.

Kérdés, hozzászólás van-e?

Kérdés, hozzászólás nem hangzott el.

**Dobos László polgármester:** Javasolta a Karcag Városi Önkormányzat 2018. évi költségvetéséről szóló 1/2018. (I.26.) rendelet módosítására vonatkozó javaslat elfogadását. Aki egyetért, kézfeltartással jelezze.

**A képviselő-testület döntése:** 10 igen szavazat. Tartózkodás, nemleges szavazat nem volt.

Karcag Városi Önkormányzat Képviselő-testületének

**6/2018. (III.09.) önkormányzati rendelete**

**a Karcag Városi Önkormányzat 2018. évi költségvetéséről szóló 1/2018. (I.26.) rendelet módosításáról**

Karcag Városi Önkormányzat Képviselő-testülete az Alaptörvény 32. cikk (1) bekezdés a) és f) pontjában, az államháztartásról szóló 2011. évi CXCV. törvény 23-24. §-ában meghatározott jogalkotói jogkörében, a Magyarország gazdasági stabilitásáról szóló 2011. évi CXCIV. törvény 10- 10/E. §-aiban, a Magyarország helyi önkormányzatairól szóló 2011. évi CLXXXIX. törvény 42. § 1. pontjában, és a Magyarország 2018. évi központi költségvetéséről szóló 2017. évi C. törvényben meghatározott feladatkörében eljárva az alábbi rendeletet alkotja:

**1**. § (1) A Karcag Városi Önkormányzat 2018. évi költségvetéséről szóló 1/2018. (I.26.) önkormányzati rendeletének (továbbiakban: Rendelet) 4. § (1) bekezdésében meghatározott 4. sz. melléklet helyébe jelen rendelet 1. sz. melléklete lép.

(2) A Rendelet 4. § (1) bekezdésében meghatározott 5. sz. melléklet helyébe jelen rendelet 2. sz. melléklete lép.

(3) A Rendelet 4. § (1) bekezdésében meghatározott 6. sz. melléklet helyébe jelen rendelet 3. sz. melléklete lép.

(4) A Rendelet 4. § (1) bekezdésében meghatározott 7. sz. melléklet helyébe jelen rendelet 4. sz. melléklete lép.

(5) A Rendelet 4. § (1) bekezdésében meghatározott 8. sz. melléklet helyébe jelen rendelet 5. sz. melléklete lép.

(6) A Rendelet 4. § (1) bekezdésében meghatározott 11. sz. melléklet helyébe jelen rendelet 6. sz. melléklete lép.

(7) A Rendelet 4. § (1) bekezdésében meghatározott 14. sz. melléklet helyébe jelen rendelet 7. sz. melléklete lép.

(8) A Rendelet 4. § (1) bekezdésében meghatározott 15. sz. melléklet helyébe jelen rendelet 8. sz. melléklete lép.

**2. §** (1) Ez a rendelet a kihirdetést követő napon lép hatályba és az azt követő napon hatályát veszti.

(2) E rendelet rendelkezéseit az előirányzatok vonatkozásában 2018. január 01. napjától kell alkalmazni.

K a r c a g, 2018. március 6.

|  |  |
| --- | --- |
| **(: Dobos László :)** | **(: Rózsa Sándor :)** |
| polgármester | jegyző |

**ÁLTALÁNOS INDOKOLÁS**

A törvényi előírások alapján Önkormányzatunknak lehetősége van a 2018. évre szóló költségvetési rendelet módosítására. A rendelet-tervezet a 2018. január 1-ig visszamenő hatályú bérfejlesztés fedezetét biztosítja az intézmények részére.

**RÉSZLETES INDOKOLÁS**

1. **§-hoz**

A rendelet mellékleteinek változásáról rendelkezik.

 **2. §-hoz**

A rendelet hatályba lépéséről rendelkezik.

**6/2018. (III.09.) önkormányzati rendelet melléklete e jegyzőkönyvhöz 1.sz. mellékletként csatolva**

|  |  |
| --- | --- |
| **2. napirendi pont:** | Javaslat óvodai feladatellátást végző köznevelési intézmény fenntartói jogának megtartására |

**Dobos László polgármester:** Elmondta, hogy az elmúlt héten a Katolikus és a Református Egyház is megkereste a Polgármesteri Hivatalt azzal a szándékkal, miszerint szeretnének óvodát átvenni. Február hónap vége volt a határidő az ilyen irányú szándékuk benyújtására. Ez az időszak viszont nem alkalmas arra, hogy ebben a tárgyban döntsenek, ezért javasolta a Képviselő-testület részére egy nyilatkozat megtételét, mely szerint határozatlan ideig ezzel az egyébként nagyon fontos témával nem kívánnak foglalkozni. A választási időszakban ez olyan ütköző pont lenne, mely megosztaná a várost, a lakosságot, melyet szeretnének elkerülni. Lengyel János képviselő úr az interneten közzétette azt a levelet, melyet a Református Egyháztól kapott. Kérte képviselő urat, hogy képviselői fegyelmet tanúsítva, ezt a jövőben ne tegye meg, előbb tájékozódjon, vagy keresse meg személyesen, és ismerje meg ennek hátterét, informálódjon. Elmondta, hogy egyik egyházzal sem történt korábban ezzel a témával kapcsolatban egyeztetés, egy ilyen levél közzététele a városban a szülők, a munkavállalók körében is felbolydulást okozhat, fölösleges aggodalmakat okozva számukra.

Ennek megfelelően javasolta egy nyilatkozat megtételét a következő szövegrészlettel: „2013. január 01. napjától egy köznevelési intézmény, a Madarász Imre Egyesített Óvoda fenntartója a Karcag Városi Önkormányzat. A fenntartói feladatait a jogszabályban meghatározottak szerint ellátja, a jelent önkormányzat a fenntartói jog átadást nem kívánja napirendre tűzni 2019. december 31-ig.” A szakbizottságok megtárgyalták, és elfogadták a javaslatot.

Vitára bocsátotta a napirendet.

Kérdés, hozzászólás van-e?

Kérdés, hozzászólás nem hangzott el.

**Dobos László polgármester:** Javasolta óvodai feladatellátást végző köznevelési intézmény fenntartói jogának megtartásáravonatkozó javaslat elfogadását. Aki egyetért, kézfeltartással jelezze.

**A képviselő-testület döntése:** 10 igen szavazat. Tartózkodás, nemleges szavazat nem volt.

**50/2018. (III. 08.) „kt.” sz. határozat**

**óvodai feladatellátást végző köznevelési intézmény fenntartói jogának megtartásáról**

Karcag Városi Önkormányzat Képviselő-testülete (továbbiakban: Képviselő-testület) az Alaptörvény 32. cikk (1) bekezdése b) pontjában meghatározott jogkörében eljárva, a Magyarország helyi önkormányzatairól szóló 2011. évi CLXXXIX törvény 10. § (1) és a 13. § (1) bekezdés 6. pontjában biztosított feladatkörében eljárva az alábbiak szerint dönt:

A Képviselő-testület a Madarász Imre Egyesített Óvoda fenntartói jogának megváltoztatását 2019. december 31-ig nem kívánja napirendre tűzni

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal Aljegyzői Iroda, helyben
5. Karcagi Polgármesteri Hivatal Nagyné Major Mária, intézményi és civil kapcsolatok ügyintézője helyben

**Dobos László polgármester:** Ismertette, hogy legközelebb, munkaterv szerint

**2018. március 29-én (csütörtökön) 15 órai kezdettel,**

ülésezik a képviselő-testület.

Van-e valakinek napirendi javaslata erre az ülésre?

Napirendi javaslat nem hangzott el.

**Dobos László polgármester:** Megköszönte a képviselő-testület tagjainak, a meghívottaknak a megjelenését, aktivitását, majd a testületi ülést bezárta.

K. m. f.

|  |  |
| --- | --- |
|  |   |
| **(: Dobos László :)** | **(: Rózsa Sándor :)** |
| polgármester  | jegyző |